ກອງປະຊຸມໃຫຍ່ ອົງຄະນະພັກກະຊວງ ຖະແຫລງຂ່າວ, ວັດທະນະທໍາ ແລະ ທ່ອງທ່ຽວ (ຖວທ) ຄັ້ງທີ V ໄດ້ໄຂຂຶ້ນຢ່າງເປັນທາງການ ໃນວັນຕອນເຊົ້າ ຂອງວັນທີ 10 ທັນວາ 2020 ພາຍໃຕ້ຄໍາຂວັນ “ການນໍາພາເຂັ້ມແຂງ, ການຄຸ້ມຄອງ ສັກສິດ, ຂ່າວສານ ທັນສະໄໝ, ວັດທະນະທໍາ ສີວິໄລ, ທ່ອງທ່ຽວ ຍືນຍົງ” ໂດຍການເປັນປະທານຂອງ ສະຫາຍ ກິແກ້ວ ໄຂຄໍາພິທູນ ເລຂາທິການສູນກາງພັກ, ເລຂາຄະນະພັກ, ລັດຖະມົນຕີກະຊວງ ຖວທ, ໂດຍເປັນກຽດເຂົ້າຮ່ວມຂອງ ສະຫາຍ ນາງ ປານີ ຢາທໍ່ຕູ້ ກໍາມະການກົມການ ເມືອງສູນກາງພັກ, ປະທານສະພາແຫ່ງຊາດ, ມີຮອງເລຂາ ແລະ ກໍາມະການພັກ ຄະນະພັກກະຊວງ ຖວທ, ພະນັກງານອາວຸໂສບຳນານ ແລະ ຜູ້ແທນສົມບູນຈຳນວນ 204 ສະຫາຍ, ເພດຍິງ 63 ສະຫາຍ ທີ່ເປັນຕົວແທນໃຫ້ ແກ່ສະມາຊິກພັກທົ່ວກະຊວງ ຖວທ ຈຳນວນ 849 ສະຫາຍ, ເພດຍິງ 307 ສະຫາຍ ແລະ ແຂກຖືກເຊີນເຂົ້າຮ່ວມ.
ສະຫາຍ ກິແກ້ວ ໄຂຄໍາພິທູນ ກ່າວເປີດກອງປະຊຸມໃຫຍ່ຄັ້ງນີ້ ມີບາງຕອນສໍາຄັນວ່າ: ກອງປະຊຸມໃຫຍ່ຄັ້ງນີ້ ແມ່ນຂີດໝາຍສໍາຄັນ ທາງດ້ານການເມືອງ ຂອງທົ່ວກະຊວງ ຖວທ. ເປັນກອງປະຊຸມ ທີ່ມີເປົ້າໝາຍ ເພີ່ມທະວີຄຸນ ນະພາບການນໍາພາ ຂອງອົງຄະນະພັກ, ເຮັດໃຫ້ອົງຄະນະພັກ ມີຄວາມປອດໃສ, ເຂັ້ມແຂງ, ໜັກແໜ້ນ, ມີແບບແຜນ ວິທີເຮັດວຽກທີ່ດີ ແນໃສ່ຕອບສະໜອງ ຄວາມຮຽກຮ້ອງຕ້ອງການ ຂອງໜ້າທີ່ການເມືອງ ໃນໄລຍະໃໝ່. ສະນັ້ນ, ຈຶ່ງຂໍຮຽກຮ້ອງໃຫ້ບັນດາ ສະຫາຍຜູ້ແທນ ຂອງກອງປະຊຸມໃຫຍ່ ຈົ່ງໄດ້ເຊີດຊູຄວາມຮັບຜິດຊອບ, ເສີມຂະຫຍາຍປະຊາທິປະໄຕ, ສຸມຈິດໃຈ ແລະ ສະຕິປັນຍາເຂົ້າໃນການ ຄົ້ນຄວ້າປະກອບຄໍາຄິດຄໍາເຫັນ ຢ່າງເລິກເຊິ່ງ ແລະ ສ້າງສັນ, ມີວິທີວິທະຍາ ສາດໃນການຕຶກຕອງ ແລະ ຕົກລົງບັນຫາຢ່າງຖີ່ຖ້ວນ ບົນພື້ນຖານຫລັກໝັ້ນ, ທັດສະນະຊົນຊັ້ນ ແລະ ທັດສະນະພື້ນຖານ ຂອງພັກ ເພື່ອເຮັດໃຫ້ກອງປະຊຸມ ປະສົບຜົນ ສໍາເລັດຕາມຈຸດປະສົງ ລະດັບຄາດໝາຍທຸກປະການ.
ຫລັງຈາກນັ້ນ, ສະຫາຍປະທານກອງປະຊຸມ ກໍ່ໄດ້ສະເໜີບົດລາຍງານ ທັງສອງພາກຕໍ່ກອງປະຊຸມ ວ່າ: ໃນໄລຍະ 5 ປີຜ່ານມາ, ຄະນະພັກກະຊວງ ຖວທ ໄດ້ສຸມທຸກ ຄວາມສາມາດ ນໍາພາ-ຊີ້ນໍາວຽກງານ ຖະແຫລງຂ່າວ, ວັດທະນະທໍາ ແລະ ທ່ອງທ່ຽວໃຫ້ດໍາເນີນໄປຕາມແຜນ ແລະ ພັດທະນາຢ່າງຕໍ່ເນື່ອງ. ຄະນະພັກໄດ້ຖືວຽກງານ ແນວຄິດ ເປັນບູລິມະສິດ ໂດຍເອົາວຽກງານດັ່ງກ່າວ ຕິດພັນ ແລະ ເຊື່ອມສານເຂົ້າກັບການເຄື່ອນໄຫວ ໃນທຸກຂົງເຂດວຽກງານ ທົ່ວຂະແໜງ ຖວທ, ສ້າງເປັນແຜນການການເຄື່ອນ ໄຫວຊີ້ນໍາໃຫ້ທຸກໜ່ວຍພັກ ສຸມໃສ່ການສຶກສາອົບ ຮົມການເມືອງ-ແນວຄິດ ຮັບປະກັນ ໃຫ້ສະມາຊິກພັກ-ພະນັກງານ ທົ່ວຄະນະພັກ ຮັກສາໄດ້ຄຸນທາດ ການເມືອງໜັກແໜ້ນ, ເຊື່ອໝັ້ນຕໍ່ອຸດົມການຂອງພັກ. ການສຶກສາອົບຮົມ ການເມືອງ-ແນວຄິດ ໄດ້ຕິດພັນກັບການດໍາເນີນຊີວິດການເມືອງພັກ ຢ່າງເປັນປົກກະຕິຕໍ່ເນື່ອງ, ທັງເປັນການຊຸກຍູ້ສົ່ງເສີມ ດ້ານດີແກ້ໄຂຈຸດອ່ອນ-ຂໍ້ຄົງຄ້າງ ໃຫ້ເປັນຮູບປະທໍາຕົວຈິງ; ການຈັດຕັ້ງພັກໄດ້ ເຕີບໃຫຍ່ຂະຫຍາຍຕົວ ແລະ ໄດ້ຮັບການປັບປຸງ ທາງດ້ານປະລິມານ ແລະ ຄຸນນະພາບ ເທື່ອລະກ້າວ; ໄດ້ສຸມໃສ່ກໍ່ສ້າງໜ່ວຍ ພັກປອດໃສ, ເຂັ້ມແຂງ ແລະ ໜັກແໜ້ນ, ໄດ້ຍົກສູງຄຸນນະພາບ ຂອງສະມາຊິກພັກ-ການ ຈັດຕັ້ງຮາກຖານພັກ ແລະ ໄດ້ປັບປຸງບູ ລະນະການ ຈັດຕັ້ງຮາກຖານພັກ-ສະມາຊິກພັກ ຕາມກົດລະບຽບຂອງພັກ. ມາຮອດປັດຈຸບັນ ຍັງຮັກສາຈຳນວນ 2 ຮາກຖານພັກ ແລະ ມີ 42 ໜ່ວຍພັກ, ມີສະມາຊິກພັກ ທັງໝົດ 849 ສະຫາຍ, ໃນນັ້ນສະມາຊິກພັກປະຈໍາການ 718 ສະຫາຍ ກວມ 48,5% ຂອງຈໍານວນລັດຖະກອນ, ປີ 2019 ຜົນການກວດກາ ຕີລາຄາໜ່ວຍພັກ ປອດໃສ, ເຂັ້ມແຂງ ແລະ ໜັກແໜ້ນ ມີ 27 ໜ່ວຍ ເທົ່າກັບ 60%; ໂຄງປະກອບຂອງ ຄະນະໜ່ວຍພັກ ແມ່ນຖືກຕາມທິດທີ່ກຳນົດໄວ້ ໃນການປະຕິບັດລະບອບ ຄວບຕຳແໜ່ງ, ຜູ້ເປັນເລຂາ ລ້ວນແຕ່ຄວບ ຕຳແໜ່ງຫົວໜ້າເບື້ອງລັດ ເປັນສ່ວນຫລາຍ, ດ້ານແບບແຜນວິທີເຮັດວຽກ, ວິທີນຳພາໄດ້ຮັບການປັບປຸງ ແລະ ມີການຫັນປ່ຽນ ໃນທາງທີ່ດີຂຶ້ນ. ຄຽງຄູ່ກັນນັ້ນ ໄດ້ສຸມໃສ່ປັບປຸງກົງຈັກ ການຈັດຕັ້ງເບື້ອງລັດ ເພື່ອບໍ່ໃຫ້ມີການຊໍ້າຊ້ອນ ແລະ ກ້າວກ່າຍກັນ.
ສະຫາຍ ປະທານກອງປະຊຸມ ຍັງໄດ້ກ່າວອີກວ່າ: ຜ່ານການຊີ້ນຳນຳພາ ການຈັດຕັ້ງປະຕິບັດໃນໄລຍະຜ່ານ ເຫັນວ່າມີຜົນສຳເລັດ ພົ້ນເດັ່ນຫລາຍດ້ານ ເປັນຕົ້ນ ວຽກງານຖະແຫລງ ຂ່າວ-ສື່ມວນຊົນ ໄດ້ມີການເຕີບໃຫຍ່ຂະ ຫຍາຍຕົວ ນັບມື້ນັບມີຄຸນນະພາບສູງຂຶ້ນ, ສາມາດເຊື່ອມໂຍງ ພາກພື້ນ ແລະ ສາກົນນັບມື້ກວ້າງຂວາງ, ມີພື້ນຖານວັດຖຸເຕັກນິກ ທີ່ທັນສະໄໝ, ຂະຫຍາຍຕາໜ່າງ ຂ່າວສານກວມທົ່ວປະເທດ ຜ່ານລະບົບອິນເຕີເນັດ, ຫັນເປັນດີຈີຕອນ ແລະ ໄດ້ນໍາໃຊ້ດາວທຽມລາວ; ວຽກງານວັດທະນະທໍາ ໄດ້ສຸມໃສ່ການສ້າງຄອບຄົວ ແລະ ບ້ານວັດທະນະທໍາ ຢ່າງເປັນຂະບວນຟົດຟື້ນ ໃນຂອບເຂດທົ່ວປະເທດ, ມາຮອດປີ 2020 ສາມາດສ້າງຄອບຄົວ ວັດທະນະທໍາ ກວມເອົາ 77,1%, ສ້າງບ້ານວັດທະນະທໍາ ກວມເອົາ 77,5% ຂອງຈໍານວນຄອບຄົວ ແລະ ບ້ານທັງໝົດ ໃນທົ່ວປະເທດ; ສຳລັບວຽກງານທ່ອງທ່ຽວ ໄດ້ມີນັກທ່ອງທ່ຽວສາກົນ ເຂົ້າມາປະເທດເຮົາ ຈໍານວນ 21.769.811 ເທື່ອຄົນ, ໃນໄລຍະການແຜ່ລະບາດ ພະຍາດໂຄວິດ-19, ນັບແຕ່ເດືອນ 1-9 ປີ 2020 ໄດ້ມີນັກທ່ອງທ່ຽວ ເຂົ້າມາຢ້ຽມຢາມ ສປປ ລາວ ທັງໜົດມີພຽງ 18% ຂອງຕົວເລກຄາດຄະເນໝົດປີ ແລະ ຄ່ອຍໆໜ້ອຍລົງ ໂດຍສະເລ່ຍຫລຸດລົງ -15,61% ແລະ ທຽບໃສ່ກັບ 9 ເດືອນ ປີ 2019 ໄລຍະດຽວກັນ ມີອັດຕາຫລຸດລົງ -74%.
ເພື່ອເຮັດໃຫ້ຂົງເຂດວຽກງານງານ ຖວທ ມີຄວາມເຂັ້ມແຂງ ແລະ ມີການພັດທະນາ ດ້ວຍຜົນສໍາເລັດຜົນ ໃນຊຸມປີຕໍ່ໜ້າ ຄະນະພັກກະຊວງ ຖວທ ໄດ້ວາງຄາດ ໝາຍສູ້ຊົນ ໃນດ້ານຕ່າງໆດັ່ງນີ້: ວຽກງານພັກ-ພະນັກງານ: ການປັບປຸງກໍ່ສ້າງພັກ ໃຫ້ມີຄວາມປອດໃສ, ເຂັ້ມແຂງ, ໜັກແໜ້ນ ເພື່ອນໍາພາ-ຊີ້ນໍາ ການພັດທະນາ ແລະ ຄຸ້ມຄອງວຽກງານ ຖວທ ໃຫ້ໄປຕາມທິດທາງລວມ ທີ່ກໍານົດໄວ້; ວຽກງານຖະແຫລງຂ່າວ-ສື່ມວນຊົນ: ສ້າງລະບົບສື່ ທີ່ຢູ່ໃນການຄຸ້ມຄອງຂອງລັດ ໃຫ້ມີຄວາມເຂັ້ມແຂງ, ສາມາດປະຕິບັດ ບົດບາດນຳສະເໜີ ການຕົກລົງບັນຫາ ສຳຄັນຕ່າງໆຂອງລັດ ໄດ້ຮັບການສື່ສານ ຢ່າງເປັນລະບົບຕໍ່ເນື່ອງ, ວ່ອງໄວທັນການ, ຊັດເຈນ ໄປເຖິງທຸກ ເປົ້າໝາຍໃນສັງຄົມ; ວຽກງານວັດທະນະທໍາ: ຜັນຂະຫຍາຍຍຸດທະສາດ ການພັດທະນາ ວັດທະນະທຳ ຮອດປີ 2030 ໂດຍປະຕິບັດໃຫ້ໄດ້ ການອະນຸລັກຮັກສາ ແລະ ຟື້ນຟູມໍລະດົກ ດ້ານວັດຖຸລວມ ທັງຮ່ອງຮອຍປະຫວັດສາດຂອງຊາດ ໂດຍຕິດພັນກັບການເສີມ ຂະຫຍາຍຮີດຄອງປະເພນີ ອັນດີງາມຂອງຊາດ ແລະ ເຜົ່າ, ຕ້ານ ແລະ ແກ້ໄຂສິ່ງຫຍໍ້ທໍ້ຫລ້າຫລັງ. ສຳ ລັບວຽກງານທ່ອງທ່ຽວ: ຫັນການທ່ອງທ່ຽວເປັນອຸດສາຫະກຳ ແລະ ເພີ່ມທະວີການຄຸ້ມຄອງ ທ່ອງທ່ຽວຕາມລະບຽບ ກົດໝາຍໃຫ້ເຂັ້ມງວດ, ສ້າງແຫລ່ງທ່ອງທ່ຽວ ແລະ ຜະລິດຕະພັນ ການທ່ອງທ່ຽວໃຫ້ມີຄຸນນະພາບ, ມີຄວາມຫລາກຫລາຍ ໄດ້ຕາມມາດຕະຖານ, ມີເອກະລັກ ແລະ ມີຈຸດສຸມ ຕາມທ່າແຮງ ເງື່ອນໄຂຕົວຈິງ ແລະ ຕາມທິດສີຂຽວຍືນຍົງ, ສົ່ງເສີມໃຫ້ຄົນລາວຫັນມາສູ່ “ລາວທ່ຽວລາວ”, ໃຊ້ຈ່າຍພາຍໃນລາວ, ກະຈາຍລາຍໄດ້ສູ່ທ້ອງຖິ່ນ ຫລາຍຂຶ້ນໄປຄຽງຄູ່ກັບ ການໂຄສະນາລາວ ເພື່ອດຶງດູດນັກທ່ອງທ່ຽວ ຈາກຕ່າງປະເທດໃຫ້ຫລາຍຂຶ້ນ, ຍົກລະດັບສີມື ແລະ ຄຸນນະພາບ ການບໍລິການ ດ້ານການທ່ອງທ່ຽວໃຫ້ສູງຂຶ້ນ.
ກອງປະຊຸມໃຫຍ່ຄັ້ງນີ້, ນອກຈາກໄດ້ພິຈາລະນາ ຮັບຮອງເອົາບົດລາຍງານ ການເມືອງ, ບົດສໍາຫລວດການນໍາພາລວມ ຂອງຄະນະບໍລິຫານງານ ພັກກະຊວງ ຖວທ ສະໄໝທີ IV ຢ່າງເປັນເອກະສັນ ແລ້ວ, ຍັງຈະມີການເລືອກຕັ້ງ ເອົາຄະນະພັກກະຊວງ ຖວທ ຊຸດໃໝ່ສະໄໝທີ V ເພື່ອເປັນຫລັກແຫລ່ງແກ່ນສານ ໃນການສືບຕໍ່ຊີ້ນໍາ-ນໍາພາ ວຽກງານ ຖວທ ໃນຊຸມປີຕໍ່ໜ້າ. ພ້ອມນີ້ ກອງປະຊຸມຍັງຈະໄດ້ເລືອກຕັັ້ງ ຜູ້ແທນສົມບູນ ແລະ ສຳຮອງເພື່ອເຂົ້າຮ່ວມກອງປະຊຸມໃຫຍ່ ຄັັ້ງທີ XI ຂອງພັກ.
ໃນກອງປະຊຸມຄັ້ງນີ້, ຍັງຈະໄດ້ຮັບຟັງການໂອ້ລົມຂອງ ສະຫາຍ ນາງ ປານີ ຢາທໍ່ຕູ້ ກໍາມະການກົມການເມືອງສູນກາງພັກ, ປະທານສະພາແຫ່ງຊາດ ເພື່ອເປັນທິດທາງໃນ ການເຄື່ອນໄຫວວຽກງານຂອງ ຄະນະພັກຊຸດໃໝ່ ກໍຄື ບັນດາສະມາຊິກພັກ ທົ່ວກະຊວງ ຖວທ ຕື່ມອີກ.